CELEX: 32021D1839
Language: hu
Date: 2021-10-15 00:00:00
Title: A Bizottság (EU) 2021/1839 végrehajtási határozata (2021. október 15.) a kreozot 8. terméktípusba tartozó biocid termékekben történő felhasználására vonatkozó jóváhagyás érvényességi idejének meghosszabbításáról (EGT-vonatkozású szöveg)

2021.10.20.   
               
               
                  HU
               
               
                  Az Európai Unió Hivatalos Lapja
               
               
                  L 372/27
               
            
         A BIZOTTSÁG (EU) 2021/1839 VÉGREHAJTÁSI HATÁROZATA
         (2021. október 15.)
         a kreozot 8. terméktípusba tartozó biocid termékekben történő felhasználására vonatkozó jóváhagyás érvényességi idejének meghosszabbításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 14. cikke (5) bekezdésére,
         a biocid termékekkel foglalkozó állandó bizottsággal való konzultációt követően,
         mivel:
         
                     (1)
                  
                  
                     A kreozotot mint 8. terméktípusba tartozó biocid termékekben felhasználható hatóanyagot felvették a 98/8/EK európai parlamenti és tanácsi irányelv (2) I. mellékletébe, ezért – az említett irányelv I. mellékletében meghatározott specifikációknak és feltételeknek való megfelelés esetén – az 528/2012/EU rendelet 86. cikke értelmében jóváhagyott hatóanyagnak tekintendő.
                  
               
                     (2)
                  
                  
                     2016. október 27-én az 528/2012/EU rendelet 13. cikke (1) bekezdésének megfelelően kérelmet nyújtottak be a kreozot 8. terméktípusba tartozó biocid termékekben történő felhasználására vonatkozó jóváhagyás meghosszabbítása iránt.
                  
               
                     (3)
                  
                  
                     2019. szeptember 16-án az Egyesült Királyság korábbi értékelő illetékes hatósága megújításra irányuló ajánlást nyújtott be az Európai Vegyianyag-ügynökséghez (a továbbiakban: Ügynökség). Lengyelország illetékes hatósága 2020. január 30-án vette át az értékelő illetékes hatóság szerepét a kérelemmel kapcsolatban.
                  
               
                     (4)
                  
                  
                     Mivel 2020 júliusáig még nem állt rendelkezésre az Ügynökségnek a hatóanyag jóváhagyásának megújításáról szóló véleménye, a kreozot jóváhagyásának érvényességi idejét az (EU) 2020/1038 bizottsági végrehajtási határozat (3)2021. október 31-ig meghosszabbította, hogy elegendő idő álljon rendelkezésre a kérelem értékelésének elvégzéséhez.
                  
               
                     (5)
                  
                  
                     Az 528/2012/EU rendelet 14. cikke (3) bekezdésének megfelelően az Ügynökség 2020. december 4-én elfogadta véleményét (4), amelynek során figyelembe vette az értékelő illetékes hatóság következtetéseit.
                  
               
                     (6)
                  
                  
                     A kreozot, mivel az 1272/2008/EK európai parlamenti és tanácsi rendelet (5) alapján 1B. kategóriájú rákkeltő anyagként van besorolva, és megfelel a perzisztens, bioakkumulatív és mérgező anyagokra, valamint a nagyon perzisztens és nagyon bioakkumulatív anyagokra vonatkozó kritériumoknak az 1907/2006/EK európai parlamenti és tanácsi rendelet (6) XIII. melléklete szerint, teljesíti az 528/2012/EU rendelet 5. cikke (1) bekezdésének a) és e) pontjában foglalt kizárási kritériumokat. Bár már megkezdődött a vizsgálata annak, hogy az 528/2012/EU rendelet 5. cikke (2) bekezdésének első albekezdésében foglalt feltételek közül legalább egy teljesül-e, és ezért a kreozot jóváhagyása meghosszabbítható-e, a vizsgálat nem lesz befejezhető a jóváhagyás jelenlegi lejárati időpontja előtt.
                  
               
                     (7)
                  
                  
                     Ezen túlmenően a kreozotra, vegyületeire, valamint a velük kezelt faanyagokra az 1907/2006/EK rendelet XVII. mellékletében megállapított korlátozások vonatkoznak. Az (EU) 2019/961 bizottsági végrehajtási határozat (7) értelmében Franciaországnak az 1907/2006/EK rendelet XV. melléklete szerinti dokumentációt kell benyújtania az Ügynökségnek, uniós korlátozási eljárást kezdeményezve az említett rendelet 69–73. cikkének megfelelően. További vizsgálatokat kell végezni annak biztosítása érdekében, hogy a kreozot hatóanyag jóváhagyása megújításának az 528/2012/EU rendelet szerinti értékelése összhangban legyen az 1907/2006/EK rendelet szerinti uniós korlátozási eljárással, továbbá hogy biztosított legyen a kreozot és az azzal kezelt faanyagok hatékony ellenőrzése.
                  
               
                     (8)
                  
                  
                     Következésképpen a kreozot 8. terméktípusba tartozó biocid termékekben történő felhasználására vonatkozó jóváhagyás a kérelmező által nem befolyásolható okokból valószínűleg az annak megújításáról szóló határozat meghozatala előtt le fog járni. Ezért a kreozot jóváhagyásának érvényességi idejét helyénvaló a kérelem értékeléséhez elegendő hosszúságú időszakkal újból meghosszabbítani.
                  
               
                     (9)
                  
                  
                     Figyelembe véve az annak megállapításához szükséges időtartamot, hogy az 528/2012/EU rendelet 5. cikke (2) bekezdésének első albekezdésében foglalt feltételek közül legalább egy teljesül-e, és hogy ezért a kreozot jóváhagyása meghosszabbítható-e, a kreozot jóváhagyásának érvényességi idejét helyénvaló 2022. október 31-ig meghosszabbítani.
                  
               
                     (10)
                  
                  
                     A jóváhagyás érvényességi idejétől eltekintve a kreozot továbbra is a 98/8/EK irányelv I. mellékletében meghatározott specifikációk és feltételek szerint minősül jóváhagyottnak,
                  
               ELFOGADTA EZT A HATÁROZATOT:
         
            1. cikk
            A kreozot 8. terméktípusba tartozó biocid termékekben történő felhasználására vonatkozó jóváhagyás érvényességi ideje meghosszabbításra kerül és 2022. október 31-én jár le.
         
         
            2. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2021. október 15-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 167., 2012.6.27., 1. o.
         
         
            (2)  Az Európai Parlament és a Tanács 98/8/EK irányelve (1998. február 16.) a biocid termékek forgalomba hozataláról (HL L 123., 1998.4.24., 1. o.).
         
            (3)  A Bizottság (EU) 2020/1038 végrehajtási határozata (2020. július 15.) a kreozot 8. terméktípusba tartozó biocid termékekben történő felhasználására vonatkozó jóváhagyás érvényességi idejének meghosszabbításáról (HL L 227., 2020.7.16., 74. o.).
         
            (4)  A biocid termékekkel foglalkozó bizottság (BPC) véleménye a hatóanyag jóváhagyásának meghosszabbítása iránti kérelemről: kreozot, terméktípus: 8., ECHA/BPC/274/2020, elfogadva 2020. december 4-én.
         
            (5)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).
         
            (6)  Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).
         
            (7)  A Bizottság (EU) 2019/961 végrehajtási határozata (2019. június 7.) a Francia Köztársaság által a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet 129. cikkével összhangban hozott bizonyos, kreozottal vagy egyéb kreozotjellegű anyaggal kezelt faanyagok használatának és forgalomba hozatalának korlátozására irányuló átmeneti intézkedés engedélyezéséről (HL L 154., 2019.6.12., 44. o.).